Document ID: 32013R0035

REGULAMENTUL (UE) NR. 35/2013 AL COMISIEI
din 18 ianuarie 2013
de modificare a anexelor II și III la Regulamentul (CE) nr. 396/2005 al Parlamentului European și al Consiliului în ceea ce privește limitele maxime de reziduuri aplicabile substanțelor dimetomorf, indoxacarb, piraclostrobin și trifloxistrobin din sau de pe anumite produse
(Text cu relevanță pentru SEE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 396/2005 al Parlamentului European și al Consiliului din 23 februarie 2005 privind conținuturile maxime aplicabile reziduurilor de pesticide din sau de pe produse alimentare și hrana de origine vegetală și animală pentru animale și de modificare a Directivei 91/414/CEE (1), în special articolul 14 alineatul (1) litera (a),
întrucât:
(1)
Limitele maxime de reziduuri (LMR) aplicabile substanțelor indoxacarb, piraclostrobin și trifloxistrobin au fost stabilite în anexa II și în partea B din anexa III la Regulamentul (CE) nr. 396/2005. LMR-urile pentru dimetomorf au fost stabilite în partea A din anexa III la Regulamentul (CE) nr. 396/2005.
(2)
În contextul unei proceduri de autorizare a utilizării unui produs de protecție a plantelor care conține substanța activă dimetomorf pe brasicacee (frunze), scarola, creson și pe Barbarea verna, a fost depusă, în temeiul articolului 6 alineatul (1) din Regulamentul (CE) nr. 396/2005, o cerere de modificare a LMR-urilor existente.
(3)
În ceea ce privește substanța indoxacarb, a fost depusă o astfel de cerere pentru căpșuni, zmeură, varză chinezească, fetică, scarola, andive, fasole cu păstăi, cardon, fenicul, rubarbă și boabe de soia. În ceea ce privește substanța piraclostrobin, a fost depusă o astfel de cerere pentru brasicacee (frunze), porumb dulce, porumb, mei și sorg. În ceea ce privește substanța trifloxistrobin, a fost depusă o astfel de cerere pentru ceapă verde și anghinare.
(4)
În conformitate cu articolul 6 alineatele (2) și (4) din Regulamentul (CE) nr. 396/2005, a fost depusă o cerere privind substanța dimetomorf pentru brasicacee (frunze), varză cu căpățână, salată, țelină, usturoi, ceapă și ceapă eșalotă. Solicitantul susține că utilizarea autorizată a substanței dimetomorf pe aceste culturi în Statele Unite și Canada produce reziduuri care depășesc LMR-urile din Regulamentul (CE) nr. 396/2005 și că sunt necesare LMR-uri mai ridicate, pentru a se evita barierele în calea comerțului la importul acestor culturi.
(5)
În conformitate cu articolul 8 din Regulamentul (CE) nr. 396/2005, aceste cereri au fost evaluate de statele membre în cauză, iar rapoartele de evaluare au fost transmise Comisiei.
(6)
Autoritatea Europeană pentru Siguranța Alimentară, denumită în continuare „autoritatea”, a evaluat cererile și rapoartele de evaluare, analizând în special riscurile pentru consumator și, după caz, pentru animale și a emis avize motivate cu privire la LMR-urile propuse (2). Autoritatea a înaintat aceste avize Comisiei și statelor membre și le-a pus la dispoziția publicului.
(7)
Autoritatea a concluzionat în avizele sale motivate că, în ceea ce privește utilizarea substanței dimetomorf pe brasicacee (frunze), datele prezentate sunt suficiente pentru a stabili o nouă LMR numai pentru broccoli. În ceea ce privește utilizarea substanței indoxacarb pe scarola și boabe de soia, datele prezentate nu evidențiază necesitatea de a modifica LMR-urile existente. Pentru andive, datele prezentate nu sunt suficiente pentru a stabili o nouă LMR. În ceea ce privește utilizarea substanței piraclostrobin pe porumbul dulce, datele prezentate nu sunt suficiente pentru a stabili o nouă LMR.
(8)
În ceea ce privește utilizarea substanței dimetomorf pe creson și Barbarea verna, nu este necesară modificarea LMR-urilor, întrucât LMR-urile stabilite în partea A din anexa III la Regulamentul (CE) nr. 396/2005 sunt identice cu cele solicitate. În ceea ce privește utilizarea substanței piraclostrobin pe porumb, mei și sorg, nu este necesară modificarea LMR-urilor, întrucât LMR-urile stabilite în anexa II la Regulamentul (CE) nr. 396/2005 sunt identice cu cele solicitate.
(9)
În ceea ce privește toate celelalte aplicații, autoritatea a concluzionat că toate cerințele privind datele au fost îndeplinite și că modificările LMR-urilor solicitate de către solicitanți sunt admisibile în ceea ce privește siguranța consumatorilor, pe baza unei evaluări a expunerii consumatorilor pentru 27 de grupuri specifice de consumatori din Europa. S-a ținut cont de cele mai recente informații privind proprietățile toxicologice ale substanțelor. Nici expunerea pe toată durata vieții la aceste substanțe prin consumul tuturor produselor alimentare care ar putea conține substanțele respective, nici expunerea pe termen scurt ca urmare a unui consum foarte ridicat de culturi și produse relevante nu au indicat existența unui risc de depășire a dozei zilnice acceptabile (DZA) sau a dozei acute de referință (DAR).
(10)
Pe baza avizelor motivate ale autorității și ținând seama de factorii relevanți pentru subiectul în cauză, modificările adecvate ale LMR-urilor îndeplinesc cerințele prevăzute la articolul 14 alineatul (2) din Regulamentul (CE) nr. 396/2005.
(11)
Prin urmare, Regulamentul (CE) nr. 396/2005 ar trebui modificat în consecință.
(12)
Măsurile prevăzute în prezentul regulament sunt conforme cu avizul Comitetului permanent pentru lanțul alimentar și sănătatea animală și nu au întâmpinat nicio opoziție din partea Parlamentului European sau a Consiliului,
ADOPTĂ PREZENTUL REGULAMENT:
Articolul 1
Anexele II și III la Regulamentul (CE) nr. 396/2005 se modifică în conformitate cu anexa la prezentul regulament.
Articolul 2
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 18 ianuarie 2013.

Labels: 0
17
20
6